РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/70-18

5. април 2018. године

Б е о г р а д

ЗАПИСНИК

41. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 5. АПРИЛА 2018. ГОДИНЕ

Седница је почела у 09,15 часова.

Седници је председавала др АлександраТомић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Горан Ћирић, Милорад Мијатовић, Милан Лапчевић и Золтан Пек.

Седници су присуствовали заменици чланова Одбора: Ђорђе Милићевић (заменик Душана Бајатовића) и Ђорђе Косанић (заменик Војислава Вујића).

Седници нису присуствовали чланови Одбора: Зоран Красић, Милорад Мирчић, Саша Радуловић, нити њихови заменици.

Седници су, на позив председника Одбора, присуствовали представници Државне ревизордске институције: Радослав Сретеновић, председник, др Бојана Митровић, потпредседник, чланови Савета: Наталија Ћатовић, Гордана Тишма и Мирослав Митровић, врховни државни ревизори: др Душко Пејовић, Радулка Урошевић, Гордана Нахајовски, Светлана Тома Анокић и Ивица Гавриловић, овлашћени државни ревизори: Жарко Ризнић и Мирјана Гачевић, Мирјана Марковић, секретар Институције, Ива Василић, шеф Канцеларије председника и Нада Мирковић, виши саветник.

На предлог председника Одбор је, једногласно, утврдио следећи

Д н е в н и р е д:

1. Разматрање Извештаја о раду Државне ревизорске институције за 2017. годину.

**Прва тачка дневног реда: Разматрање Извештаја о раду Државне ревизорске институције за 2017. годину**

Председник Радослав Сретеновић је укратко представио рад Државне ревизорске институције за 2017. Годину. Kао најважније истакао je да је у поступку ревизије вршено испитивање функционисања система финансијског управљања и контроле и успостављање интерне ревизије, у циљу утврђивања ризика и приступа ревизији. Код 117 од 200 субјеката чији су финансијски извештаји ревидирани, успостављени систем интерних контрола не пружа разумно уверавање да ће бити остварени циљеви корисника јавних средстава и укупан број неправилности које указују на нефункционисање система финансијског управљања и контроле је 997. Скоро пoловина неправилности односи се на контролне активности које обухватају примену писаних политика и поступака успостављених ради пружања уверавања да су ризици за постизање циљева ограничени на прихватљив ниво

У извештајима о ревизији финансијских извештаја и правилности пословања део „скретање пажње“ коришћен је да се укаже на: прописе који нису донети, одредбе прописа које могу произвести негативне последице, питања која нису уређена постојећим прописима, неусаглашеност прописа, неусклађеност мишљења и тумачења надлежних министарстава са позитивним законским прописима Републике Србије, неусаглашеност интерних аката са прописима и на друга питања, о чему је посебним дописом Државна ревизорска институција дала надлежним органима препоруке за измене или доношење прописа, и то 15 закона, четири уредбе, шест правилника и једну одлуку.

Неправилности код трансакција које су у основи расхода за запослене утврђене су у износу од преко милијарду динара. Нешто више од 60% неправилности утврђено је на централном нивоу власти. Поред наведених, утврђене су и неправилности у вези са поштовањем одредби прописа којима се ограничава запошљавање у јавном сектору, као и прописима којима је привремено уређена основица за обрачун и исплату плата, односно зарада и других сталних примања.

Значајан део (више од четвртине) неправилности у спровођењу јавних набавки односи се на закључивање уговора иако нису испуњени законом прописани услови, а затим нарушавање начела јавних набавки, неправилности у оглашавању итд.

Државна ревизорска институција је у складу са својим надлежностима у току 2017. и 2018. године (до датума подношења Извештаја), због постојања основане сумње да је извршен прекршај , привредни преступ или кривично дело, поднела укупно 494 пријаве против 720 одговорних лица. Од поднетих пријава, 425 пријава се односи на захтеве за покретање прекршајног поступка против 470 одговорних лица, 32 на пријаве за привредни преступ против 211 одговорних лица и 37 на кривичне пријаве против 39 одговорних лица. Такође, поднето је 28 информација надлежним тужилаштвима на даље поступање и испитивање да ли у радњама одговорних лица постоје елементи противправних радњи које имају обележја кривичног дела. Овоме треба додати и препоруке упућене надлежним органима за измене или доношење нових релевантних закона и подзаконских аката. У току 2017. године, на основу препорука ДРИ, измењене су или допуњене поједине одредбе Закона о јавној својини, Закона о запошљавању и осигурању за случај незапослености, Закона о буџетском систему, Закона о основама система образовања и васпитања, Закона о порезу на доходак грађана, Правилника о висини трошкова за полагање стручног испита здравствених радника и здравствених сарадника и Правилника о уговарању здравствене заштите из обавезног здравственог осигурања са даваоцима здравствених услуга.

У дискусији су учествовали Горан Ћирић, Момо Чолаковић, Милорад Мијатовић, Верољуб Арсић, Горан Ковачевић и Александра Томић.

Горан Ћирић је честитао Радославу Сретеновићу на личном доприносу на успостављању овако важне Институције и пожелео је наредном саставу да и даље јачају независт Институције. Посебно је похвалио допринос Инстуције побољшању закона о имовини. Предложио је да се Државна ревизорска институција укључи у проблем који је настао око преузимања аеродрома у Нишу и да у оквиру својих надлежности преиспита услове тог преузимања и пословање Аеродрома „Константин Велики“ у Нишу, јер је јавност узнемирена различитим тврдњама, а ДРИ је институција која неоспорно може да да допринесе и утврди све чињенице и околности везане за овај трансфер.

Момо Чолаковић се захвалио Радославу Сретеновићу на уложеном труду и раду, несебичном залагању и борби у грађењу интегритета и непристрасности Државне ревизорске институције, чији је председник био у протеклих 10 година. Државна ревизорска институција је најпрепознатљивија институција у земљи. Нарочито је истакао њену улогу у контроли трошења јавних средстава и пруженој помоћи свим ревидираним субјектима да побољшају своје пословање. Сарадња са Одбором је била веома, а допринос Радослава Сретеновића у том погледу је велики.

Милорад Мијатовић је похвалио рад Државне ревизорске институције јер сваке године испуни у потпуности Планиране активности за ту годину. Захвалио се председнику Институције Радославу Сретеновићу за досадашњи труд и сарадњу са Одбором.

Горан Ковачевић је похвалио рад Институције и изразио велику захвалност читавом тиму, на челу са Радославом Сретеновићем, на очувању фискалног поретка земље и велико залагање за поштовање финансијских правила.

Верољуб Арсић се захвалио Радославу Сретеновићу на изузетној сарадњи ДРИ са Одбором за финансије и његовом доприносу у изградњи тог односа. Похвалио је стандарде који се користе у извештајима ДРИ и истакао квалите тих извештаја, за које сматра да су међу најбољима у Европи. Радослав Сретеновић може бити задовољан јер је оставио велике заслуге у стварању једне значајне државне институције.

Александра Томић је похвалила изграђене механизме које поседује ДРИ и нагласила велику улогу Институције у учењу доносиоца одлука како и на који начин треба управљати јавним финансијама.

Након завршене дискусије, председник Одбора је обавестила чланове и заменике чланова Одбора да ће Одбор утврдити предлог закључка о разматрању Извештаја о раду Државне ревизорске институције за 2017. годину на једној од наредних седница, након чега ће Ивештај са предлогом закључка упутити Народној скупштини, у складу са чланом 238. Пословника Народне скупштине.

 Седница Одбора је закључена у 10,05 часова.

 Седница је тонски снимана.

 СЕКРЕТАР ПРЕДСЕДНИК

Љиљана Милетић Живковић др Александра Томић